Árið 1928 , föstudaginn 6. janúar var fundur haldinn að Ásgarði að loknum þeim fundi sem fyrr getur . Á fundinum voru mættir allir skólanefndarmennirnir og auk þeirra skólastjóri Páll Bjarnason . Var þar og þá tekið fyrir : 1 . Lögð voru fram og lesin upp tvö bréf dags. 20. sept. og 5. okt f. á . , frá þeim Viggó Björnssyni og Páli Kolka , þar sem þeir fara fram á það , að þeim verði veitt undanþága frá því að láta börn á skólaskyldualdri ganga í skólann á yfirstandandi vetri . Fundarmenn samþykktu undanþágubeiðnirnar með þeim lögboðnu skilyrðum , að börn þessi tvö : Gísli Gíslason í Tungu og Guðmundur Kolka mæti við hið opinbera próf skólans . 2 . Lesið upp og lagt fram bréf dags. 31. okt. f. á . frá tannlækni Leifi Sigfússyni , um meðferð á tönnum barna og varnir til að komast hjá tannskemmdum í kennsluformi . Eftir nokkrar umræður kom fram svohljóðandi tillaga sem var samþykkt : Að tannlæknirinn tækist á þessu ári fram rannsókn og ráðlegging við tannskemmdum , sem jafnframt veitti börnunum stutta fræðslu um meðferð tanna , og að honum væri greiddar 5 kr. fyrir kennslustund hverja sem tannlæknirinn vinnur að þessu í skólanum . 3 . Lesið upp og lagt fram bréf , dags. 22. des. f. á . frá nokkrum nemendum ( 9 ) Unglingaskóla Vestmannaeyja , um að unglingaskólinn verði framlengdur um 1 mánuð eða til marz-loka þ. á . Nefndin var sammála um að verða við ósk nemendanna um framlenging skólans um einn mánuð , án aukins skólagjalds . 4 . Þá minntist bæjarstjóri á það , að í ráði væri að fullgera leikfimishúsið við barnaskólann á komanda sumri , og mundi þá verða ráðist í það um leið , að byggja ofan á álmu þá austan við skólann , sem ætluð væri til leikfimishúss . Lagði hann til að þá yrði jafnframt gert þar ráð fyrir húsnæði fyrir bókasafn bæjarins í væntanlegri yfirbyggingu ef húsrúm þar leyfði . 5 . Skólastjóri fór fram á það , að hann fengi leigufrían bústað eða herbergi það í skólanum uppi , sem hann hefði til afnota þar fyrir tengdamóður sína , og sem hann hefði greitt 15 krónur í húsaleigu fyrir mánaðarlega undanfarið . Nefndin var sammála um að verða við þessum tilmælum skólastjóra . Fleira ekki tekið fyrir . Fundi slitið . Árið 1928 , miðvikudaginn 4. apríl , kl. 4 e.h. var skólanefndarfundur haldinn að Ásgarði . Af nefndarmönnum voru mættir formaður Árni Filippusson , Hallgrímur Jónasson , Jes A. Gíslason , en fjarverandi voru þeir bæjarstjóri Kristinn Ólafsson og séra Sigurjón Árnason . Viðstaddur á fundinum var skólastjóri Páll Bjarnason . Fundarefnið : Að ræða um fyrirhugaða vatnsleiðslu frá skólahúsinu til Sjúkrahúss Vestmannaeyja . Eftir nokkrar umræður varð nefndin sammála um það , að ekki geti komið til mála að svipta barnaskólanum vatni því , sem honum sé nauðsynlegt til notkunar , en hinsvegar getur nefndin fallist á það , að meðan ekki sé fært að iðka leikfimi eða taka böð í skólanum , geti komið til álita , að miðla af vatni því , sem safnast kynni í brunni þeim , sem gerður hefur verið undir leikfimishússbyggingu þeirri , sem nú er í smíðum . Fleira ekki tekið fyrir . Fundi slitið . Árið 1928 , fimmtudaginn 21. júní var skólanefndarfundur haldinn að Ásgarði . Af nefndarmönnum voru mættir : formaður Árni Filippusson , séra Sigurjón Árnason , Hallgrímur kennari Jónasson og Jes A. Gíslason . Auk þeirra mættu á fundinum : skólastjóri Páll Bjarnason og trésmiður Magnús Ísleifsson . Var þar og þá tekið fyrir : Lagðar fram teikningar af leikfimishúsi barnaskólans og væntanlegri skólaviðbótarbyggingu til athugunar . Þar eð bæjarstjóri Kristinn Ólafsson mætti ekki á fundinum , var Magnúsi Ísleifssyni afhentar teikningarnar og honum í samráði við bæjarstjóra falið að taka nauðsynlegar ákvarðanir í samræmi við athuganir nefndarinnar við hinar framlögðu teikningar , og skyldi síðan bæjarstjóri , sem ætlaði til Reykjavíkur með fyrstu ferð héðan , bera sig saman við húsameistara ríkisins , um hin ýmsu atriði byggingum þessum við skólann viðkomandi . Fleira ekki tekið fyrir . Fundi slitið . Árið 1928 , fimmtudaginn 5. júlí kl. 5 e.h. var skólanefndarfundur haldinn að Ásgarði . Allir nefndarmennirnir mættu á fundinum og auk þeir skólastjórarnir Páll Bjarnason og Þorsteinn Víglundsson . Var þar og þá tekið fyrir : Lagt fram bréf dags. 24. maí þ.á. frá fræðslumálastjóra , um að ráðuneytið , hefði með bréfi dags. s.d. skipað Árna Filippusson formann skólanefndarinnar í Vestmannaeyjum . Lagðar fram , athugaðar og undirskrifaðar prófskýrslur og kennsluskýrslur barnaskólans fyrir síðastliðið skólaár 1927 / 28 . Lagðar fram , athugaðar og undirskrifaðar kennslu - og prófskýrsla Unglingaskóla Vestmannaeyja fyrir síðastliðið skólaár 1927 / 28 . Skýrslurnar báru með sér , að nemafjöldinn var 22 , en af þeim tók 19 próf. Námstími 25 vikur hjá þeim , sem lengst sóttu skólann . Kennarar 3 . Ennfremur lagði formaður skólanefndarinnar fram reikning barnaskólans í Vestmannaeyjum ásamt fylgiskjölum fyrir árið 1927 . Var því næst snúið sér að því að semja við Þorstein kennara Víglundsson um framhaldskennslu við Unglingaskóla Vestmannaeyja . Eftir nokkrar umræður varð að samkomulagi milli skólanefndarinnar og kennara Þorsteins Víglundssonar , að Þorsteinn er ráðinn kennari fyrir Unglingaskóla Vestmannaeyja fyrir næsta skólaár 1928 / 29 með byrjunarlaunum barnaskólakennara í bæjum , og að kennslutíminn sé miðaður við 6 mánuði . Fleira tekið fyrir . Fundi slitið . Árið 1928 , mánudaginn 10 september kl 5:30 e.h. var skólanefndarfundur settur og haldinn að Ásgarði . Af nefndarmönnum voru mættir : Árni Filippusson , séra Sigurjón Árnason , Hallgrímur Jónasson , Jes A. Gíslason og bæjarstjóri Kristinn Ólafsson . Auk nefndarmanna var mættur á fundinum skólastjóri Páll Bjarnason . Var þar og þá tekið fyrir : Rætt var um niðurfærslu skólaskyldualdurs úr 10 árum niður í 8 ár . Með því að það upplýstist á fundinum , að hin nýja viðaukabygging skólahússins , sem nú er unnið að , yrði ekki fullgerð eða nothæf fyrr en eftir áramót 1928 / 29 , þá áleit skólanefndin þýðingarlaust að þessu sinni , að taka nokkra ákvörðun um niðurfærslu skólaskyldualdursins . Þá var rætt um að hve miklu leyti hægt mundi að taka börn í skólann , sem væru innan skólaskyldualdurs , en óskuðu að fá inntöku í skólann . Skólanefndin áleit sjálfsagt að taka við eins mörgum börnum innan skólaskyldualdurs , sem hægt væri , og skyldi í því vali þau börn verða látin ganga fyrir , sem væru frá þeim heimilum , sem sökum efnaskorts , gætu ekki greitt kennslukaup . En kennslukaupið fyrir þau börn , sem hér um ræðir ákvað skólanefnd hið sama og í fyrra eða 20 krónur fyrir allan tímann . Þá var rætt um starfsfólk við skólann til ræstingar og annað þess háttar í komandi skólaári , og var formanni skólanefndar falið að ráða það starfsfólk og skyldi að minnsta kosti bætt við einni ræstingarkonu , sem hafa skyldi á hendi ræstingu í viðbótarbyggingunni . Fleira ekki tekið fyrir . Fundi slitið . Árið 1928 , föstud. 28 sept. kl. 5 e.h. var skólanefndarfundur settur og haldinn í Ásgarði . Allir skólanefndarmennirnir mættu á fundinum . Auk skólanefndarmannanna mættu á fundinum þeir Páll Bjarnason skólastjóri barnaskólans og skólastjóri unglingaskólans Þorsteinn Víglundsson . Var þar og þá tekið fyrir : Lagðar voru fram beiðnir um undanþágu frá skólagöngu frá eftirtöldum fyrir eftirgreind börn 10 ára að aldri , Sigurjóni Högnasyni fyrir Garðar , son hans , 10 ára 22. okt. þ.á. , Viggo Björnssyni , fyrir Gísla Gíslason stjúpson hans , 10 ára , Páli Kolka , fyrir Guðmund son hans , 11 ára í haust , Nikulási Illugasyni fyrir Gísla Magnús Guðmundsson , fósturson hans 11 ára . Þrjú þau fyrrnefndu eiga að njóta kennslu ungfrúar Önnu Konráðsdóttur , en sá síðasttaldi nýtur kennslu hjá Guðlaugu í Fögruvöllum . Ennfremur sækir ekkjan Valgerður Sigurðardóttir í Miðey um það , að sonur hennar Egill Símonarson , sem verður 13 ára að aldri í næstkomandi októbermánuði , fái undanþágu frá því að ganga í barnaskólann , en verði leyft að ganga í unglingaskóla bæjarins . Skólanefndin samþykkti að veita fjórum hinum fyrstnefndu undanþágu frá því að ganga í barnaskóla bæjarins á komandi skólaári , að því tilskyldu að börn þau , sem þar um ræðir , komi til vorprófs í skólanum í lok skólaársins . Ennfremur kom nefndin sér saman um , að fengnu áliti viðstaddra skólakennara , að veita Valgerði Sigurðardóttur undanþágu þá , sem hún hefur sótt um fyrir son hennar Egil Símonarson . Þó tekur nefndin það fram , að gætilega verði að fara í því að veita slíkar undanþágur , með því að undanfarin reynsla í þeim efnum hefði gefist illa . Þá lagði skólastjóri fram stundaskrá fyrir komandi skólaár . En gat þess jafnframt , að stundaskránni yrði að breyta , þegar byrjað yrði á leikfimiskennslu í skólanum , sem að líkindum yrði ekki fyrr en um áramót . Nefndin samþykkti hina framlögðu bráðabirgðastundaskrá . Í sambandi við tannlækningar í skólanum var nefndin því meðmælt , að veitt væri einhver fjárupphæð til þess að kenna börnunum daglega hirðingu tannanna , og skyldi leiðbeining í þeim efnum fengin hjá tannlækni bæjarins og fyrir daglegar fortölur og aðhald kennaranna . Hvað handavinnu í barnaskólanum viðkom , var nefndin sammála um það , að hún færi fram í líku sniði og síðastliðið skólaár , þó skyldu börnin ekki vinna í eins stórum flokkum og þá var gert , og skyldi því taka nauðsynlega hjálp aukalega við þá kennslu . Í unglingaskólanum skyldi varið 6 tímum á viku til handavinnu , þar af 2 tímar til netabætingar . Skólanefndarmaður Kristinn Ólafsson bæjarstjóri lagði það til , að kennararnir brýndu fyrir börnunum að fylgja rækilega settum umferðarreglum hér í bænum , og gæfu þeim leiðbeiningar þar að lútandi . Nefndin samþykkti þessa tillögu og vænti þess að kennarar skólans brýndu þessar reglur rækilega fyrir nemendunum . Fleira ekki tekið fyrir . Fundi slitið . Árið 1928 , mánud. 22. október kl. 5 e.h. var skólanefndarfundur haldinn að Ásgarði . Á fundi þessum mættu allir skólanefndarmennirnir og auk þeirra skólastjóri Páll Bjarnason . Var þar og þá tekið fyrir : Lagðar voru fram beiðnir um undanþágu frá skólagöngu frá eftirtöldum fyrir eftirgreind börn á skólaskyldualdri : Þorbjörn Arnbjörnsson sækir um undanþágu frá skólagöngu fyrir tvær dætur sínar : Elísabet og Sóley . Stefán Vilhjálmsson sækir um undanþágu fyrir dóttur sína Sigurleif að nafni . Sveinfríður Á. Guðmundsdóttir sækir um undanþágu fyrir Sigurveigu M. Gunnarsdóttur , 10 ára að aldri . Stefán Erlendsson sækir um undanþágu fyrir son sinn Inga G. 10 ára að aldri . Þorvarður Valdimar Jónsson í Búrfelli sækir um undanþágu fyrir dóttur sína Svöfu , 10 ára að aldri . Guðmundur Jónsson Heiðarbæ sækir um undanþágu fyrir Ásþór son sinn , 10 ára að aldri . Sveinbjörn Einarsson sækir um undanþágu fyrir dóttur sína Fanney , 10 ára að aldri . Kristján Þórðarson , Reykjadal sækir um undanþágu fyrir son sinn , Jóhann að nafni . Allir þessir umsækjendur ætla sér að nota sem kennara fyrir börn þau sem hér um ræðir , barnakennara Sigfús Hallgrímsson , sem ætlar að hafa á hendi hér í bæ í vetur barnakennslu innan safnaðar Sunnudags Aðventista ( S.D.A. ) . Þær upplýsingar fengust á fundinum , að kennari þessi hafi fengið menntun á Eiðaskóla , og ennfremur að ætlast væri til að kennslan færi fram í samkomuhúsi Aðventista hér í bæ . Skólanefndin var sammála um að veita fyrrnefndar undanþágur með því skilyrði , að kennarinn sýni prófskírteini ásamt tilskyldum vottorðum frá héraðslækni og lögreglustjóra bæjarins . Þá bar skólastjóri fram tillögu um það , að haldið væri almennt lestrarpróf hér í bæ , sem allra fyrst , fyrir börn 8 og 9 ára að aldri . Skólanefndin samþykkti tillögu þessa og fól skólastjóra allan undirbúning og framkvæmd prófs þessa . Því næst tók nefndin til meðferðar kennslu þá í skólanum , sem Eiríkur Hjálmarsson , barnakennari , hefur haft með höndum , en sem hann sökum heilsubrests , er orðinn , að því er virðist , óhæfur að starfrækja . Í sambandi við mál þetta kom fram svolátandi tillaga , sem nefndarmenn samþykktu í einu hljóði : Þar sem Eiríkur Hjálmarsson kennari hefur fengist við kennslu hér í bænum yfir 30 ár , en er nú þrotinn að heilsu og þolir ekki lengur að annast kennslustörf sín við barnaskólann , þá leggur skólanefnd það til , að honum verði veittur álitlegur styrkur úr bæjarsjóði , allt að 2000 krónum ef hann segir nú þegar lausu kennslustarfi sínu við skólann . Skólanefndarmanni Kristni Ólafssyni bæjarstjóra var falið af nefndinni , að koma tillögu þessari á framfæri við bæjarstjórnina . Fleira ekki tekið fyrir . Fundi slitið . Árið 1929 fimmtud. 14. mars kl 4 e.h. var skólanefndarfundur haldinn að Ásgarði . Af skólanefndarmönnum voru allir viðstaddir nema hinn nýkomni skólanefndarmaður Jóhann Þ. Jósefsson , alþingismaður , sem var í Reykjavík á alþingi . Auk þess mætti á fundinum skólastjóri Páll Bjarnason . Var þar og þá tekið fyrir : Tilefni fundarins var bréf frá fræðslumálastjóra , dags. 18. janúar þ.á. , sem tilkynnir það , að ákveðið sé að láta framfara um land allt sameiginleg skrifleg próf fyrir börn á skólaskyldualdri , 10 - 14 ára , í skrift , stafsetningu og reikningi - og að ákveðið hafi verið „ að prófið fari fram hinn 23. mars , laugardaginn fyrir Pálmasunnudag . “ Er í bréfi þessu skýrt frá tilhögun prófs þessa , og að skólanefndinni sé falið að sjá um prófið , samkv. heimild í lögum nr. 40 , 15. júní 1926 um fræðslu barna . Prófað skal í skrift , stafsetningu og reikningi . Fleira ekki tekið fyrir . Fundi slitið . Árið 1929 , fimmtud. 4. apríl k . 4:30 e.h. var skólanefndarfundur haldinn að Ásgarði . Á fundinum mættu skólanefndarmennirnir Árni Filippusson , formaður nefndarinnar , Hallgrímur Jónasson , Jes A. Gíslason , séra Sigurjón Árnason . Fjarverandi var Jóhann Þ. Jósefsson alþingismaður . Á fundinum var auk fyrrnefndra nefndarmanna mættur Páll Bjarnason , skólastjóri . Var þar og þá tekið fyrir : að sækja um niðurfærslu skólaskylduraldurs úr 10 árum í 8 ár . Skólastjóri upplýsti að þessi breyting mundi auka tölu barnanna á næsta ári 1929 / 30 um 143 börn , en nú væru skólaskyld ca. 256 börn og yrði þá skólaskyld næsta ár , sem næst 400 börn . Ef tekinn yrði fastur handavinnukennari , þá leiddi af þessari breytingu , að biðja yrði um 3 kennara til viðbótar við kennara þá , sem fyrir eru . Nefndin var sammála um það , að óhjákvæmilegt væri , eftir því sem á stendur í þessu skólahéraði , að fenginni undanfarandi reynslu , að hallast að breytingu þeirri , sem hér um ræðir , hvað niðurfærslu skólaskyldualdurs viðvíkur , þ.e. færa skólaskylduna niður um 2 ár úr 10 árum niður í 8 ár . Fól nefndin skólastjóra Páli Bjarnasyni , sem kvaðst mundi skreppa til Reykjavíkur bráðlega , að leita hófanna um breytingu þessa og annað í sambandi við hana t.d. kennarafjölgunina við fræðslumálastjóra , og formanni skólanefndarinnar fól nefndin að afgreiða síðan mál þetta , að afloknu vorprófi , til hlutaðeigandi stjórnarvalda . Nefndin var sammála um það , að nauðsyn bæri til að auka handavinnukennsluna í skólanum og hallaðist helst að því að ráða fasta handavinnukennara við skólann , ef það yrði úr , að 3 viðbótarkennarar fengjust til skólans . Hvað leikfimiskennslu í skólanum viðkemur , var nefndin sammála um það , nauðsyn bæri til að kenna öllum börnum skólans leikfimi , þeim er heilsu hefðu til þess , og var skólastjóra einnig falið að leita hófanna um þetta atriði og annað leikfiminni viðkomandi í Reykjavíkurförinni . Nefndin minntist á notkun leikfimissals skólans , og hölluðust nefndarmenn eindregið að því , að nota leikfimissalinn ekki til annars en leikfimis - og líkamsiðkana nema þá ef stæði alveg sérstakleg á , t.d. ef svo bæri undir að safna þyrfti skólanum saman í eina heild . En hins vegar kæmi ekki til mála að lána salinn til almennra mannfunda eða dansleikja etc . Fleira ekki tekið fyrir . Fundi slitið .